b'\n_START_ARTICLE_\nDvajseta egip\xc4\x8danska dinastija\n_START_SECTION_\nOzadje\n_START_PARAGRAPH_\nPo smrti kraljice Tausret, zadnje   vladarice Devetnajste dinastije, se je v Egiptu za\xc4\x8delo obdobje dr\xc5\xbeavljanske vojne, dokazane na steli faraona Setnahta na Elefantini. Okoli\xc5\xa1\xc4\x8dine Tausretine abdikacije niso jasne. Kraljica je morda umrla v miru ali jo je strmoglavil Setnaht, ki je bil takrat \xc5\xbee v srednjih letih.\n_START_SECTION_\nDvajseta dinastija\n_START_PARAGRAPH_\nZa Dvajseto dinastijo je zna\xc4\x8dilno izgubljanje faraonske mo\xc4\x8di v korist visokih Amonovih sve\xc4\x8denikov. Horemheb, faraon Osemnajste dinastije je  po Ehnatonovi smrti obnovil staro egip\xc4\x8dansko religijo in Amonovo sve\xc4\x8deni\xc5\xa1tvo. Sve\xc4\x8deniki so prevzeli vlogo posrednikov  med bogovi in ljudmi, ki je pred tem pripadala faraonom, zato faraoni niso ve\xc4\x8d imeli tak\xc5\xa1ne mo\xc4\x8di kot v preteklosti.\n_START_SECTION_\nPropadanje\n_START_PARAGRAPH_\nPodobno kot v prej\xc5\xa1nji Devetnajsti dinastiji so se tudi Dvajseti dinastiji dogajale borbe za oblast med kandidati za egip\xc4\x8danski prestol. Na prestolu so bili kar trije sinovi Ramzesa III.:  Ramzes IV., sin kraljice Titi, Ramzes VI., sin kraljice Iset, in Ramzes VIII., sin neznane matere. Dvajseto dinastijo so doletele tudi ve\xc4\x8d zaporednih let trajajo\xc4\x8de su\xc5\xa1e zaradi manj\xc5\xa1ih polplav Nila kot obi\xc4\x8dajno. Posledice su\xc5\xa1 so bile lakota, dr\xc5\xbeavljanski nemiri in uradni\xc5\xa1ka korupcija. Vse to bi omejilo vodstvene mo\xc5\xbenosti katerega koli kralja.'